Erik Mortensen (S), 2003-05-09:
Jamen jeg er slet ikke i tvivl om, at der ligger en smuk tanke bag forslaget her: at friholde registreringsafgiften for den ekstraordinære stigning, der ville følge efter, at fabrikspriserne ryger op.
Så det er altså et løfte, man giver her: ikke flere penge i statskassen af den grund.
Men den holder jo bare ikke, for fra Danmarks Automobilforhandlerforening har vi også modtaget et høringssvar, der helt klart stiller op, at inden for de samme præmisser, som regeringen udarbejdede forslaget her, kan de påvise, at statens provenu alligevel bliver 725 mio. kr.
Så det vil sige, at det var altså et løfte, som - næsten allerede inden det blev givet - ikke holder.
Og hvem andre end bilkøberne skal betale det?
Det næste var så omkring reguleringen i 2002 - i marts 2002 - ved lovforslag nr. L 181; der var det så skattestoppet, der skulle ind i billedet.
Da afskaffede man den såkaldte tillægsregulering.
Det gav rent faktisk 40 mio. kr. ekstra i kassen.
At det så over årene på sigt selvfølgelig giver en total besparelse for bilisterne er en anden side af sagen, men der var dog stadig væk her ved en enkelt lille øvelse et merprovenu.
Et løfte i den sammenhæng var jo så det, som normalt er indbygget i regeringens forslag, at det var en forenkling.
Der skal jeg love for, at der også er kommet besked ude fra det åbne land, idet man jo fra bilbranchen helt klart siger, at det her simpelt hen vil udløse et hidtil helt uset bureaukrati.
Og så vil det selvfølgelig samtidig give en væsentlig usikkerhed for såvel forhandlere som kunder, for forhandlerne med hensyn til at prissætte; hvornår kan de regne med, at prisen ligger fast?
Og for kunden er det ikke mindst et spørgsmål om: Er man heldig?
Hvornår køber man bilen?
Hvilken bil køber man?
Og det er jo i høj grad et spørgsmål, hvornår satsen bliver reguleret i henhold til Danmarks Statistiks beregninger.
Hvad løfter angår, kan det selvfølgelig også undre, at De Konservative både i valgkampen og i senere kampagner så sent som i 2002 bebudede lettelser i bilprisen på 15 pct. Hvad er der blevet af det? Vi har tidligere på dagen brugt billedet om styrkeforholdet i regeringen, at De Konservative lynhurtigt tager førertrøjen på, og så går det ellers derudaf, indtil de lynhurtigt tager den af igen, når tingene bliver sat på plads i regeringen.
Men det var i hvert tilfælde et løfte fra De Konservative, som heller ikke holdt.
Samtidig kan det selvfølgelig også undre, at Venstre var medforslagsstiller til det kendte forslag til vedtagelse fra april 2000, vedtagelsen af V 80, som jo pålagde den daværende regering at udarbejde forslag til mulige løsninger, som bl.a. også havde den miljømæssige vinkel.
Det var jo sådan set fair nok, det blev vedtaget bredt, og den daværende regering gik selvfølgelig i gang med at udarbejde det.
Der kan jeg da lige sige, at når ministeren i et svar i sagen her siger, at det ikke var hans opfattelse, at den daværende regering overhovedet havde til hensigt at fremsætte lovforslag, så er det jo ikke korrekt, for så sent som i maj måned i 2001 var det på dagsordenen i regeringens økonomiudvalg.
Så kom udskrivelsen af valg allerede i oktober, og det vil sige, at der rent faktisk ikke var mulighed for at fremsætte noget på det tidspunkt.
Men når Venstre kommer i regering, sker der åbenbart lige 180 grader det modsatte, for nu var der ingen interesse
for de forslag, de tekniske løsninger, der blev fremlagt.
De var for dyre, der var for lidt miljø for pengene.
Det vil sige, at miljø er godt nok, men det må bare ikke koste noget.
Men så synes jeg ærlig talt, at det anstændigvis må være op til den nuværende regering alligevel at følge op på det, som den forrige var pålagt at udarbejde, og som den rent faktisk var i gang med. Alt andet lige må vi vel forvente, at den ånd, der var i vedtagelse nr. V 80 fra april 2000 om de rigtige miljøelementer i afgiftsmodellen, bliver ført videre.
Ellers var der ingen grund til, at Venstre og alle andre for den sags skyld dengang stemte for.
Det er selvfølgelig positive træk omkring det at kappe toppen af noget, men det er i høj grad en hovsaløsning.
Det viser i hvert fald ikke nogen vilje til nytænkning, og det synes jeg er ærgerligt.
Modellen med at nedregulere afgiften efter Danmarks Statistiks almindelige vareprisindeks rummer jo altså en række tilfældigheder, som er blevet nævnt allerede fra nogle sider, og det tror jeg bliver et tema, som vil gå igen under udvalgsbehandlingen.
Vi vil selvfølgelig arbejde konstruktivt under udvalgsbehandlingen, og så må det være udgangspunktet for, hvad vores endelige stillingtagen måtte blive.